
	Edrych ar ganllawiau cyfeirnodi Harvard eto a’u cymhwyso’n gyson drwy brawf-ddarllen eich gwaith. 

Gweithredu:
Dilyn canllawiau Harvard yn union. Prawf ddarllen cyfeirnodau yn llif yr aseiniad ac yn y rhestr cyfeirnodi.

	Targed 2
	Ehangu ystod darllen.

Gweithredu:
Darllen mwy o destunau a chwilio am ddadleuon a safbwyntiau gwahanol.

	Targed 3
	Ystyried safbwyntiau gwahanol er mwyn cyfoethogi ysgrifennu academaidd.

Gweithredu:
Darllen mwy o destynau a defnyddio amrywiaeth o destunau.

	Targed 4
	Datblygu beirniadaeth wrth ysgrifennu.

Gweithredu:
Dilyn ymarferion sesiynau Cymraeg i bawb.



Gan ganolbwyntio ar astudiaeth achos, lluniwch ymateb i gynulleidfa broffesiynol sydd yn nodi ac yn gwerthuso’n feirniadol y camau dysgu ac addysgu nesaf ar gyfer dysgwr unigol.
Rhan 1

Bwriad yr aseiniad hwn yw cynllunio ymateb proffesiynol sy’n nodi camau dysgu nesaf ar gyfer dysgwr penodol. Bydd y camau dysgu nesaf ar gyfer y dysgwr penodol yn cynnwys ymyrraeth sydd yn mynd i gael ei weithredu dros gyfnod o 7 wythnos er mwyn sicrhau cynnydd yn ddatblygiad ILlCh dysgwr. Bydd y dysgwr a ddewisir yn ganolog drwy gydol yr aseiniad a sicrheir fod y camau dysgu gweithredol yn gyfannol. Rhennir yr aseiniad yn ddwy ran, nodir trefn rhan 1 drwy amlinellu, yn gyntaf, ffocws yr aseiniad cyn symud ymlaen i drafod yr ymyrraeth a ddewisir ar gyfer y dysgwr. Yn ail, nodir cysylltiadau o ran datblygiad plant a sut i sicrhau cynnydd mewn addysg. Nesaf, bydd sylw yn troi at yr ymyrraeth a’i ddadansoddi yn feirniadol gan gynnwys cryfderau a chyfyngiadau o’i ddefnyddio. Cyn cloi, nodir ymgysylltiadau rhanddeiliaid eraill gan gynnwys rhieni, athro, cymhorthydd dosbarth ac asiantaethau eraill. Yn yr ail ran o’r aseiniad, bydd proffil un dudalen wedi ei greu ar gyfer Gruff, amlinelliad o’r ymyrraeth benodol a chynllun hanner tymor a fydd yn nodi camau gweithredu ar gyfer datblygiad Gruff.

Ffocws yr aseiniad yw disgybl pedair blwydd oed yn nosbarth meithrin, ac o ran bwriad yr aseiniad hwn gelwir y disgybl yn Gruff. Mae Gruff yn dod o gartref sefydlog ble mae ei rieni yn gefnogol ac mae ganddynt berthynas cydweithredol gyda’r ysgol. Disgybl brwdfrydig a llawn bywyd yw Gruff sydd yn barod i gymryd rhan mewn unrhyw dasg sy’n cael ei gyflwyno iddo yn enwedig tasgau ymarferol.

Prif bryderon athrawes ddosbarth Gruff yw ei ddatblygiad ieithoedd, llythrennedd a chyfathrebu (ILlCh). Caiff Gruff anhawster wrth ffurfio brawddegau ac yn aml mae’n anodd deall beth mae’n ddweud. Sylwir un o brif ffyrdd y mae Gruff yn cyfathrebu yw dynwared beth mae’r athrawes ac eraill yn ei ddweud. Gall hyn gael effaith ar weddill y dosbarth gan ei fod yn aml yn amharu yn ystod dysgu. Yn ogystal, mae  lefel canolbwyntio Gruff yn isel iawn yn ystod sesiynau ar y carped ac mewn gweithgareddau grŵp. Ar y llaw arall, cynyddai lefel canolbwyntio Gruff wrth gymryd rhan mewn gweithgareddau ymarferol yn y dosbarth ac yn yr awyr agored. Penderfynir dewis ymyrraeth ar gyfer Gruff sydd yn canolbwyntio ar ddatblygu sgiliau ILlCh. Bydd yr ymyrraeth yn cael ei gynllunio gan gynnwys cyfres o weithgareddau dros gyfnod 7 wythnos. Bwriad yr ymyrraeth ILlCh yw cefnogi Gruff er mwyn cynhyrchu synau, gwneud synnwyr o beth ddywedai eraill a dysgu sut y mae defnyddio iaith er mwyn cyfathrebu gydag eraill.

Drwy ymchwil gwelir fod ymyrraeth ILlCh yn cael ei ddefnyddio er mwyn asesu a thrin unigolion sydd ag anawsterau ILlCh ac i’w helpu er mwyn cyfathrebu’n well. Bydd yr ymyrraeth yn cael ei weithredu yn yr ysgol gan gymhorthydd dosbarth ar ffurf grŵp, a bydd Gruff hefyd yn cael ei gyfeirio at therapydd iaith a lleferydd yn yr wythnos gyntaf o’r ymyrraeth yn dilyn asesiad. Yn amlwg, un o’r prif resymau a ddewisir yr ymyrraeth benodol yw’r pwysigrwydd i fynd ar afael ag anawsterau ILlCh yn y blynyddoedd cynnar i geisio atal rhag cael effaith uniongyrchol ar ddatblygiad Gruff ar ei daith drwy’r ysgol. Pwysleisia adroddiad sy’n rhan o’r gyfres ‘ICAN Talk’ yr effaith uniongyrchol y gall anhawsterau ILlCh gael ar ddatblygiad unigolion:
‘Effective oral language skills are the building blocks on which subsequent literacy and numeracy development is based. Without solid foundations in language and communication skills, children run the risk of school failure, low self-esteem and poor social skills. Yet up to 80% of children in some areas of the UK are starting schools without these vital skills’ 
(ICAN, 2009: 3)
Mae’r ymyrraeth a fwriedir darparu ar gyfer Gruff yn cyd-fynd gyda’r cynllun a gyhoeddwyd gan Lywodraeth Cymru (2020). Prif nod y cynllun hwn yw rhoi dechrau sylfaenol i bob plentyn yng Nghymru ac iddynt gyrraedd eu llawn botensial. Yn ogystal â hyn, mae’r ymyrraeth yn ymateb i un o nodau gofynion Deddf Llesiant a Chenedlaethau’r Dyfodol Cymru, sef i ddatblygu Cymru i fod yn gymdeithas ‘...sy’n galluogi pobl i gyflawni eu potensial ni waeth beth fo’u cefndir neu eu hamgylchiadau...’ (Llywodraeth Cymru, 2015, t.6) Dengys esiampl o astudiaeth achos, gan Goleg Brenhinol Therapyddion Iaith a Lleferydd (2020), ble roedd disgybl tair blwydd oed gyda anhawsterau sain llefaru a dim ond ei fam a’i dad oedd yn ei ddeall yn siarad. Cafodd therapi iaith a lleferydd dwys am dair blynedd, gwelir newid sylfaenol yn ei sgiliau cyfathrebu a’i berfformiad addysgol yn dilyn hyn.

Gweler yn rhan 2 o’r aseiniad bod yr ymyrraeth yn cael ei ddarparu mewn amryw o wahanol amgylcheddau, yn yr awyr agored ac yn yr ystafell ddosbarth, er mwyn cyfoethogi datblygiad ILlCh. Awgryma (Bilton, 2002) fod sgiliau ILlCh yn cael eu datblygu yn sylfaenol yn yr awyr agored wrth chwarae tu allan. Ychwanegai fod amgylcheddau awyr agored yn darparu cyfleodd i ddysgwyr ymestyn eu sgiliau ILlCh drwy ymarfer llafaredd ac arbrofi wrth gyfathrebu gyda’u cyfoedion. Bwriedir asesu a thracio cynnydd yr ymyrraeth drwy ddefnyddio ffurflen asesu (atodiad 1). Bydd y ffurflen arsylwi yn benodol ar gyfer Gruff ac yn cael ei chwblhau gan y cymhorthydd dosbarth teirgwaith yn ystod y cyfnod o 7 wythnos, cyn gweithredu’r ymyrraeth, yng nghanol gweithredu’r ymyrraeth ac yn dilyn gweithredu’r ymyrraeth. Bwriad y ffurflen asesu yw sicrhau fod yr ymyrraeth yn cefnogi gofynion yr ymyrraeth 7 wythnos ac yn nodi effaith yr ymyrraeth ar ddatblygiad y dysgwr.

Wrth drafod cryfderau a chyfyngiadau’r ymyrraeth, mae’n dod i’r amlwg mai un o’r prif gryfderau yw ei fod yn ymyrraeth sydd wedi’i gynllunio ar gyfer dysgwr penodol. Gyda hyn mewn golwg, golygai fod yr ymyrraeth yn cael ei weithredu gydag anghenion y dysgwr mewn golwg ar bob adeg. Er bod yr ymyrraeth wedi’i gynllunio er mwyn datblygu sgiliau ILlCh, mae hefyd yn helpu i ddatblygu sgiliau eraill megis sgiliau canolbwyntio, gweithio fel rhan o grŵp a sgiliau cymdeithasol. Wrth gynnal ymyrraeth fel rhan o grŵp cyfrannai at ddatblygu sgiliau ILlCh ymhellach gan eu bod nhw yn cyfathrebu gyda’i gilydd tu allan i weithgareddau’r ymyrraeth. Ar yr un modd noda Harpine (2008),  ‘group interventions can play a part in helping children and teens learn to make wise decisions. The safety of a supportive, cohesive group is exactly what young people need to help them develop constructive problem-solving and decision-making skills.’ (t.6) Ar y llaw arall, ni ellir gwadu fod cyfyngiadau i’r ymyrraeth. Un o’r prif gyfyngiadau sy’n dod i’r amlwg yw hyd yr ymyrraeth, Dengys astudiaeth y gallai dysgwyr sydd gyda anhawsterau gymryd deg i dri deg gwaith mwy i ymgymryd gyda sgiliau na dysgwyr sydd heb anhawsterau. (Gersten, et al. 2009) Yn yr un modd, ychwanega The IRIS Center (2015) ni ddylid tybio faint o amser y dylai dysgwr gael ar gyfer ymyrraeth oherwydd mae pob dysgwr yn datblygu ar raddfa wahanol.

Yn y blynyddoedd cynnar, mae datblygiad plentyn yn cael ei rannu yn feysydd gwahanol sef maes datblygiad; corfforol, deallusol, ieithyddol, emosiynol a chymdeithasol. Mae’r meysydd datblygu yn cael eu mesur gan ddefnyddio normau datblygol a elwir yn gerrig milltir. Er hyn, nid yw’n gadarnhaol fod pob plentyn yn mynd i gyrraedd pob carreg filltir yn yr oedran sy’n cael ei awgrymu gan fod pob plentyn yn datblygu ar raddfa wahanol. Cynigiai’r seicolegydd Urie Bronfenbrenner model ‘Damcaniaeth Systemau Ecolegol’ sy’n awgrymu fod yr amgylchedd o amgylch plentyn yn cael effaith ar ei ddatblygiad. Caiff y model systemau Ecolegol yma ei rannu yn chwe haen amgylchedd gwahanol sydd yn cael effaith ar ddatblygiad plentyn. Yn ganolog yn y system yma mae’r haen feicro, sef yr haen agosaf at y plentyn sy’n cynnwys cysylltiadau fel teulu agos ac ysgolion. Yr ail haen yn y model yw’r haen feso sy’n cynnwys cysylltiadau fel grwpiau crefyddol, cymdogion a ffrindiau. Yn drydedd, mae’r haen ecso sy’n diffinio cylched cymdeithasol ehangach megis bywyd yn yr ysgol a grwpiau ymyrraeth. Nesaf yw’r haen facro sy’n cynnwys clybiau chwaraeon, diwylliant a gofal plant. Yn olaf mae’r system grono sy’n cynnwys technoleg a pholisïau addysgol. (Ryan, 2001) Gwelir fod diwylliant wedi cael ei leoli yn yr haen facro o’r system Ecolegol, sy’n awgrymu fod diwylliant yn cael yr un effaith ar blentyn ac mae clybiau chwaraeon. I’r gwrthwyneb, cynigai Rogoff (2007) wrth adeiladu ar waith Vygotsky dylai diwylliant cael ei leoli yn fwy canolog yn y system Ecolegol, “culture permeates all aspects of life (routines, habits, language) and therefore developmental outcomes and processes.” (University of Puerto Rico and Albizu University, 2017. t.905)

Nodir yn y cyflwyniad ac ym mhroffil un dudalen sydd yn yr ail ran o’r aseiniad hwn fod gan Gruff anhawsterau ILlCh. Mae anhawsterau ILlCh Gruff yn cynnwys diffyg siarad yn eglur ac yn annibynnol a diffyg mynegi teimladau gan ddefnyddio geiriau syml. Er hyn, mae’n gallu siarad yn glir wrth ddynwared eraill. Awgrymai Llywodraeth Cymru yn ddrafft cwricwlwm i Gymru 2022, dylai dysgwr sydd yn y cam cynnydd cyntaf allu mynegi diddordebau a siarad yn glir fel bod eraill yn gallu eu deall. (Llywodraeth Cymru, 2022) Mae dysgu iaith yn broses cymhleth iawn sydd yn cychwyn hyd yn oed cyn mae plant yn cael eu geni, “babies know important things about language literally from the time they are born and learn a great deal about language before they ever say a word.” (Gopnik, 2001. t. 23) Mae yna dri arf ar gyfer cyfathrebu, llais, lleferydd ac iaith. Gall anhawster mewn un o’r tri arf yma olygu fod gwall megis gwall ieithyddol neu leferydd. Mae angen i blant ddysgu i ddeall y gwahaniaeth rhwng synau a sut y mae ei chynhyrchu a hefyd mae angen iddynt wybod ystyr geiriau er mwyn gallu eu cyfuno. Yn ôl Cowie (2012, t.83) mae yna bedair agwedd benodol o iaith sef; pragmatiaeth, ffonoleg, cystrawen a semanteg. Yn ôl y damcaniaethwr ymddygiadol, Skinner (1953, 1957), mae amgylchedd yn dylanwadu ar ddatblygiad ieithyddol, gelwir hyn yn meithrin sydd yn rhan o’r ddadl meithrin a natur. Gwelir hefyd gysylltiad rhwng yr hyn a soniwyd yn flaenorol gan Bronfernbrenner. Un brif ddadl sy’n gysylltiedig â datblygiad iaith yw’r ddadl rhwng natur a meithrin. Cefnogai damcaniaethwyr  ymddygiadol, fel Skinner, yr ochr feithrin o’r ddadl gan gynnig fod addysgu yn broses cam wrth gam sy’n ymwneud a chysylltiadau ac atgyfnerthu. Yn ychwanegol mae’r raddfa y mae plentyn yn datblygu iaith yn holl ddibynnol ar yr atgyfnerthu rhwng yr hyn mae’r plentyn yn ei glywed a’i weld. Ar yr ochr natur o’r ddadl mae’r ieithydd Chomsky (1957), yn credu yn gryf fod iaith yn gynnyrch biolegol ac nid yn rhywbeth sy’n gallu cael ei atgyfnerthu. Dywedai Chomsky, “language is a process of free creation; its laws and principles are fixed, but the manner in which the principles of generation are used is free and infinitely varied.” (Chomsky, dim dyddiad) Mae Chomsky hefyd yn nodi fod gan blant dyfais iaith yn eu hymennydd sy’n golygu bod pob plentyn yn datblygu iaith ar yr un raddfa.

Gan fod Gruff yn ei dymor cyntaf yn trosglwyddo o’r cartref i’r ysgol, mae’n bosib y gall hyn gael effaith ar ei ddatblygiad ILlCh. Gall y term trosglwyddo gael nifer o wahanol ddiffiniadau, mae yna ddwy fath o drosglwyddiadau, trosglwyddiad fertigol sef trosglwyddiadau megis o’r ysgol i’r cartref ac o gyfnod sylfaen i gyfnod allweddol 2, a throsglwyddiadau llorweddol sef trosglwyddiadau llai fel o wers i wers neu o’r dosbarth i’r neuadd. Mae’r broses drosglwyddo hon yn gallu cael effaith sylweddol ar ddatblygiad ILlCh dysgwr. Dywed Dunlop a Fabian (2007) fod y broses o drosglwyddo yn gorfodi plant i fod mewn amgylcheddau gwahanol i’r arfer ac yn, “...ddod ar draws yr anhysbys, diwylliant newydd, lle, pobl a swyddogaethau, rheolau a hunaniaeth ... geiriau anghyfarwydd, gwybodaeth newydd, tôn llais athrawon ... sydd yn creu’r posibilrwydd o bryder, blinder, annifyrrwch a dryswch.” (Dunlop & Fabian, 2007 t.7) Yng nghyd-destun Gruff, mae’n debyg fod y trosglwyddiad yma wedi cael effaith ar ei ILlCh.  Mae’n bosibl fod newid yn yr amgylched ac yn nhrefn y diwrnod yn cael effaith ar ILlCh yn ogystal â lefel canolbwyntio yn y dosbarth. Wrth drosglwyddo o’r cartref i’r ysgol mae popeth yn newydd i’r dysgwr. Un ffordd o hwyluso’r trosglwyddiad rhwng y cartref a’r ysgol yw cael partneriaeth dda rhwng yr ysgol a’r cartref sy’n hanfodol yn y broses yma ar gyfer lles y dysgwr. Drwy gynnal cyfarfodydd aml a chyson gyda rhieni’r dysgwr mae’n bosib cael darlun mwy clir a chyflawn o’r dysgwr a sut yw’r ffordd orau i’w gefnogi. Canfod Sylva (2010) ym mhrosiect Darparu Addysg Cyn-ysgol Effeithiol mai’r cartref sydd yn dylanwadu fwyaf ar blentyn ifanc.

Noda’r athro Donaldson (2015) yn y ddogfen Dyfodol Lwyddiannus, y gall trosglwyddiadau gael effaith ar ddilyniant dysgwr, ‘... mae’r newid yn yr athroniaeth neu’r dull gweithredu ar bwyntiau trosglwyddo yn gallu llesteirio dilyniant...’(Donaldson, 2015, t. 52) Mae’r cwricwlwm cyfredol, Cwricwlwm  i Gymru (Llywodraeth Cymru, 2015), wedi ei rannu yn ddau gyfnod, y cyfnod sylfaen a chyfnod allweddol 2, golygai hyn ei fod yn cymhlethu’r dilyniant o gyfnod i gyfnod. Mae’r drafft o gwricwlwm i Gymru (2019) yn nodi camau gweithredu er mwyn rheoli dilyniant a sicrhau bod pob dysgwr yn cael profiad positif yn eu taith drwy addysg. Yn ogystal, mae dilyniant yn ddimensiwn yn strwythur y Cwricwlwm i Gymru 2022 ac un o brif nodweddion dilyniant yw  i ‘adeiladu sylfaen gadarn o ramadeg a sillafu’ (Donaldson, 2015, t.52).  Cynigiai’r nodwedd yma fod dilyniant iaith a lleferydd yn bwynt sylfaenol i ddatblygiad plentyn a bod angen datblygu’r agwedd yma yn y blynyddoedd cynnar. Bwriad sy’n cael ei nodi yn yr adolygiad yw diwygio sut mae mesur ac asesu dilyniant. Yn hytrach na chyfnodau allweddol mae’r cwricwlwm i Gymru 2022 wedi cael ei gynllunio fel bod llai o bwyntiau trosglwyddo o 3 i 16 mlwydd oed ac mae camau cynnydd wedi cael eu mewnosod er mwyn hwyluso dilyniant. Yn amlwg mae yna gysylltiad rhwng dysgu a dilyniant, cynnigai Heritage (2008) fod gan athrawon ddiffyg dealltwriaeth o ddilyniant a sut i’w reoli,
‘ ... despite a plethora of standards and curricula, many teachers are unclear about how learning progresses in specific domains. This is an undesirable situation for teaching and learning, and one that particularly affects teachers’ ability to engage in formative assessment.” (t.2) 
Cyflwynai Donaldson (2015) pedwar diben i’r cwricwlwm. Cysylltai’r pedwar diben hwn gyda’r ymyrraeth sydd wedi’i gynllunio ar gyfer Gruff. Cynlluniwyd yr ymyrraeth gan sicrhau fod dilyniant yn yr hyn sydd yn cael ei ddysgu a bod Gruff yn cael cyfle i wneud penderfyniadau annibynnol sy’n atebol i’r diben, ‘... unigolion iach, hyderus...’. (Donaldson 2015, t.29)

Wrth gynllunio’r ymyrraeth roedd yn rhaid cysidro arwyddocâd ymgysylltiad rhieni. Cyfeirir yn flaenorol at rôl rhieni yn ddatblygiad plentyn a'u bod nhw’n rhan o’r haen feicro yn y system ecolegol. (Bronfenbrenner, 1974) Yn y cyfnod cynnar o ddatblygiad plentyn, mae rhieni yn hanfodol i ddatblygiad ILlCh plentyn wrth iddynt ddarllen, canu a siarad â'r plant.  Fel rhan o’r ymyrraeth, bydd yr athro dosbarth yn gyfrifol am roi gwybodaeth am gynnydd Gruff drwy ddefnyddio llyfr sy’n cysylltu’r ysgol a’r cartref a fydd yn amlygu beth mae Gruff wedi ei gyflawni yn ddyddiol. Defnyddir y dull yma o greu cysylltiad gyda rhieni er mwyn rhoi cyngor iddynt ar sut i gefnogi Gruff ac yn nodi’r camau dysgu nesaf yn glir. Noda Estyn (2015) mewn astudiaeth achos, bwysigrwydd ymgysylltiad rhieni ar gyfer datblygiad y plentyn cyfan, a elwir yn ddatblygiad holistig. Defnyddia’r ysgol amryw o strategaethau gwahanol er mwyn cynnwys rhieni ym mhob agwedd o addysg eu plant. Yn yr astudiaeth achos yma, mae’r rhieni wedi chwarae rhan sylweddol yn natblygiad ILlCh drwy fynychu cyfarfodydd a nosweithiau rhieni. Mae ei rieni yn ymwybodol o anhawsterau ILlCh Gruff ac yn awyddus i weithredu ar eu datblygu. Cyn cychwyn yr ymyrraeth, bydd yr athrawes ddosbarth yn gyfrifol am anfon llythyr at rieni Gruff yn eu hatgoffa a hysbysu’r ymyrraeth sydd wedi’i gynllunio. Dengys enghraifft o lythyr yn yr atodiad (atodiad 2). Dangosai astudiaeth fod cysylltiad rhwng ymgysylltiad cynnar rhieni, ac  effaith cadarnhaol, hirdymor ar ddatblygiad ILlCh dysgwyr. (Mullis, Mullis, Cornille et al., 2004) Serch hyn, dylid ystyried ymgysylltiad rhieni o bob ongl ac awgrymu y gall gael effaith negyddol ar ddatblygiad plentyn. Cyflwynai Howe (2005) ddadl rhwng cyfranogiad athrawon a rhieni yn addysg plentyn a’u cysyniad o beth sydd orau i’r plentyn yn ystod eu hamser yn yr ysgol. Esiampl o hyn yw rhieni yn gor-gymryd rhan wrth helpu eu plant i gwblhau eu gwaith cartref drwy ysgrifennu darn ohono neu baratoi gwybodaeth ychwanegol i symleiddio’r gwaith.

Yn ogystal ag ymgysylltiad rhieni, mae’n bwysig nodi ymgysylltiad rhanddeiliaid eraill megis cymhorthyddion dosbarth ac asiantaethau allanol. Penderfynir fod yr athrawes ddosbarth yn gyfrifol gynllunio a rheoli’r ymyrraeth a bod y cymhorthydd dosbarth yn  gyfrifol am gynnal yr ymyrraeth. Noda Sharples, Webster a Blatchford (2018) fod cymhorthyddion dosbarth yn cael effaith gadarnhaol ar ddatblygiad dysgwyr pan mae’r ymyrraeth yn cael ei reoli gan yr athro dosbarth. Ychwanegant na ni ddylai cymhorthyddion dosbarth gael cyfrifoldeb cyfan dros yr ymyrraeth. Bwriedir cyfeirio Gruff at therapydd iaith a lleferydd yn dilyn yr asesiadau er mwyn cyfoethogi datblygiad yn ystod cyfnod yr ymyrraeth. Yn ogystal â hyn bydd therapydd iaith a lleferydd yn gyfrifol am ddarparu cymorth i’r athrawes ddosbarth a’r cymhorthydd er mwyn sicrhau fod yr ymyrraeth yn mynd fod o fydd i’r dysgwr.

I gloi, cyfeirir at brif syniadau’r aseiniad, gwybodaeth a sgiliau datblygwyd yn bersonol er mwyn cefnogi datblygiad personol proffesiynol ac unrhyw gamau nesaf i ddatblygu’r ymyrraeth ymhellach. Wrth gynllunio ymyrraeth, mae rhaid ystyried y dysgwr cyfan ac ystyried unrhyw agweddau y gall effeithio ar ei ddatblygiad. Nodir yn yr aseiniad pwysigrwydd ymyrryd yn gynnar er mwyn galluogi’r dysgwr gael y dechrau gorau phosib yn ei daith addysgol, er hyn mae’n bwysig nodi bod angen sicrhau fod yr ymyrraeth yn briodol ar gyfer y dysgwr ar yr adeg hon. Hyn yw, mae’n bosib fod ymyrryd yn rhy gynnar yn gallu golygu ymhellach yn addysg y dysgwr bod dim rheswm i’r ymyrraeth. Drwy gwblhau’r aseiniad, datblygwyd nifer o sgiliau personol sy’n cyfrannu at ddatblygiad proffesiynol. Datblygir sgiliau cynllunio gan arddangos dealltwriaeth o anghenion dysgwyr a defnyddio’r wybodaeth yma wrth gynllunio. Cysylltai’r datblygiad personol hwn gydag addysgeg hyrwyddo'r safonau SAC (2017), datblygu sgiliau pedwar diben i ddysgwyr. I ychwanegu, datblygwyd sgiliau dilyniant mewn dysgu a sut i adeiladu dysgu o brofiadau blaenorol. Y camau nesaf ar gyfer yr ymyrraeth yw cynnal hyfforddiant dwys ar gyfer yr arweinyddion er mwyn sicrhau fo'r ymyrraeth yn cael ei ddarparu ar y lefel uchaf bosib er mwyn sicrhau cynnydd yn natblygiad pob dysgwr.

3,057 o eiriau.



























Rhan 2
i.
	Proffil Gruff

	

[image: ]
Dyma Gruff. Mae Gruff yn ddisgybl pedair blwydd oed sydd yn ei dymor cyntaf yn y dosbarth Meithrin. Mae Gruff yn dod o gartref sefydlog ac mae ganddo rieni a brawd hyn cefnogol sydd yn cyd-weithio gyda’r ysgol. Mae Gruff yn hoff iawn o chwarae tu allan ar ei ben ei hun.

	Beth sydd yn bwysig i Gruff?

Mae Gruff yn caru ei fam a’i dad yn fawr iawn ac maen nhw’n bwysig iawn iddo. Mae hefyd yn edmygu ei frawd, Osian sydd ym mlwyddyn 2. Mae Gruff yn hoffi chwarae ar ei ben ei hun ac yn aml yn ystod amseroedd chwarae mae ganddo bêl rygbi yn ei law yn dangos ei sgiliau i’r athrawon. Cefnogai Gruff dîm rygbi’r Scarlets gan fod coch yn un o’i hoff liwiau. Un o hoff weithgareddau Gruff yw gweithgareddau ymarferol ac mae wrth ei fodd bod yn chwarae yn y dŵr yn yr ardal allanol. Mae’n bwysig i Gruff ei fod yn cadw’n brysur gan ei fod yn cael trafferth i eistedd a chanolbwyntio am amser hir.

Beth mae pobl yn hoffi ac edmygu am Gruff?

Mae Gruff yn fachgen cariadus ac mae pob tro yn edrych am ffyrdd i wneud yr athrawon ac oedolion eraill yn hapus ac i wenu. Mae’n hoffi helpu yn y dosbarth ac yn awyddus i gymryd rhan ym mhob gweithgaredd ymarferol sy’n cael ei gynnal yn y dosbarth. Ceisiai Gruff ei orau i gyfathrebu yn ystod cyflwyniadau ac amseroedd carped, mae’n gwneud hyn drwy ailadrodd yr athrawes. Wrth gwblhau tasgau ffocws un i un, mae lefel canolbwyntio Gruff yn cynyddu ond unwaith mae’n hapus gyda beth mae wedi ei greu, mae’n colli diddordeb.
Mae teulu a ffrindiau Gruff yn ei edmygu am ei wên ddiddiwedd a’i bersonoliaeth hapus a llawn bywyd. Mae’n fachgen caredig a llawn egni.

	Beth sydd yn bwysig er mwyn cefnogi Gruff?

Mae Gruff yn cael trafferth i ganolbwyntio yn ystod amser carped, gall ei gefnogi drwy ddefnyddio ysgogiadau gweledol ac i ddefnyddio gwahanol ddulliau o’i ganmol. Mae Gruff yn cael anhawster i ffurfio perthynas gyda’i gyfoedion yn y dosbarth ac yn aml mae’n chwarae ar ei ben ei hun. Er mwyn cefnogi hyn, mae’n bwysig hybu Gruff i ddatblygu sgiliau cymdeithasol gyda’i gyfoedion. Mae angen i Gruff gael cefnogaeth iaith a lleferydd, nid yw’n gallu ffurfio brawddeg yn annibynnol ac mae’n dibynnu yn ormodol ar oedolion wrth siarad. Yn aml mae’n ailadrodd beth mae eraill yn ei ddweud.

	Datblygiad Personol a Chymdeithasol, Lles ac Amrywiaeth Ddiwylliannol
· Mae Gruff yn gallu canolbwyntio am gyfnodau byr yn ystod gweithgareddau dosbarth cyfan. 
· Lefel canolbwyntio yn cynyddu yn ystod gweithgareddau grŵp, un i un ac yn yr awyr agored.
· Dilyn rheolau dosbarth.

	Sgiliau Iaith, Llythrennedd a Chyfathrebu
· Datblygu iaith Gymraeg.
· Adnabod pob llythyren o’r wyddor Gymraeg.
· Ysgrifennu ei enw yn annibynnol.
· Ffurfio brawddegau yn annibynnol.
· Cyfathrebu gyda chyfoedion wrth chwarae.

Rhifedd
· Adnabod rhifau o 0-10
· Adnabod platiau Numicon o 1-10
· Ffurfio rhifau yn gywir o 0-10




ii. Cyfres o weithgareddau yw’r ymyrraeth sy’n canolbwyntio ar ddatblygu sgiliau ILlCh dysgwr. Mae’r ymyrraeth yn cael ei weithredu dros gyfnod o hanner tymor (7 wythnos). Ar gyfer pob wythnos o’r cyfnod yma, mae gweithgareddau wedi eu cynllunio, 2 weithgaredd tua 15-30 munud ar gyfer pob wythnos. Ffocws y gweithgaredd cyntaf pob wythnos yw datblygu sgiliau sylw a gwrando. Mae’r ail weithgaredd yn cyfnewid pob wythnos, gydag un wythnos yn canolbwyntio ar ddatblygu iaith, a’r gweithgaredd arall yn canolbwyntio ar ddatblygu geirfa.

Fel y nodir yn rhan 1 o’r aseiniad, yr athrawes ddosbarth bydd yn gyfrifol am gynllunio a rheoli’r ymyrraeth tra bod y cymhorthydd dosbarth yn gyfrifol am gynnal y gweithgareddau. Yn ogystal â hyn, bydd y cymhorthydd hefyd yn gyfrifol am gwblhau’r ffurflen asesu ar ddechrau, yng nghanol ac ar ddiwedd y tymor ac yn adrodd yn ôl at yr athrawes ddosbarth. Rhanddeiliaid eraill bydd yn rhan o’r ymyrraeth bydd therapyddion iaith a lleferydd. Bydd y therapyddion yn cael ei chynnwys fel rhan o’r ymyrraeth yn dilyn un o’r asesiadau. Bydd y cymhorthydd a’r athrawes ddosbarth yn adolygu’r asesiad er mwyn pennu os oes angen cyfeirio Gruff at therapydd iaith a lleferydd. Yn ogystal â Gruff, bydd 3 dysgwr arall yn rhan o’r grŵp ymyrraeth. Bydd y dysgwyr yma gyda anhawsterau ILlCh tebyg i Gruff. Wrth gynnal yr ymyrraeth fel grŵp, golygai fod Gruff ac aelodau eraill yn cael ymarfer y sgiliau maent yn datblygu yn y sesiynau ac yn datblygu sgiliau eraill fel gweithio fel rhan o grŵp a rhannu gydag eraill.

Y maes dysgu a phrofiad sy’n ganolbwynt yn yr ymyrraeth yw Ieithoedd, Llythrennedd a Chyfathrebu. (Llywodraeth Cymru,2019) Bydd yr ymyrraeth yn targedu ar ddatblygu sgiliau gwrando, darllen, siarad ag iaith. O ran monitro ac asesu’r ymyrraeth, bydd taflen arsylwi (Atodiad 1) yn cael ei gwblhau ar ddechrau, yng nghanol ac ar ddiwedd yr ymyrraeth. Yn wythnosol, bydd y cymhorthydd yn nodi sylwadau o’r sesiynau yn llyfr cyswllt a’r cartref er mwyn sicrhau fod rhieni Gruff yn ymwybodol o unrhyw ddatblygiadau. Cyn dechrau ar yr ymyrraeth bydd llythyr yn cael ei anfon i hysbysu rhieni Gruff a’r dysgwyr eraill sy’n rhan o’r ymyrraeth.
iii.
	
	Gweithgareddau i gefnogi datblygiad
	Cysylltiadau Cwricwlwm:
Cwricwlwm Drafft i Gymru 2022 (Llywodraeth Cymru, 2019)

	Monitro ac Asesu

	Wythnos 1
	Diwrnod: 1
Ffocws Datblygiad:

· Datblygu sgiliau sylw a gwrando.

Gweithgaredd (15 munud): 

· Eistedd mewn cylch a chymryd twrn i:
· Pasio pêl o gwmpas y grŵp fesul un. Ar ôl i’r bel deithio o gwmpas y cylch unwaith, ychwanegu dweud enwau neu eiriau penodol.
· Pasio clap/ cyfres o glapiau o gwmpas y cylch.
· Dynwared symudiad/ geiriau wrth fynd o gwmpas y cylch.

Diwrnod 2:
Ffocws Datblygiad:

· Datblygu sgiliau Iaith.

Gweithgaredd (30 munud) :
· Llyfr yn cael ei ddewis sy’n cysylltu gyda’r thema.
· Darllen llyfr mwy nag unwaith gyda’r grŵp.
· Mynd dros y geiriau sy’n codi.
· Gofyn cwestiynau er mwyn ymestyn geirfa dysgwyr.
	Ieithoedd, Llythrennedd a Chyfathrebu
Mae dysgwyr sy’n gwrando ac yn darllen yn effeithiol yn barod i ddysgu drwy gydol eu hoes.

Gwrando
· Gallaf wrando ar eraill a cheisio efelychu eu geirfa, cystrawen, strwythurau gramadeg ac ynganiad er mwyn gwella fy ngallu personol.

Darllen
· Gallaf wrando ar destunau y byddaf yn eu clywed, eu gweld neu eu darllen, ac ymateb iddynt.
	Cwblhau asesiad dechrau hanner tymor.

Cofnodi lefel cyfredol pob dysgwr ym mhob agwedd, iaith, llythrennedd a chyfathrebu. 

Gweld pa agweddau sydd angen datblygiad ym mhob dysgwr.

Penderfynu os oes angen cyfeirio at therapydd iaith a lleferydd.

Arweinydd i nodi unrhyw nodiadau/ sylwadau am y sesiynau yn y llyfr cyswllt â’r cartref. 

	Wythnos 2
	Diwrnod: 1
Ffocws Datblygiad:
· Datblygu sgiliau sylw a gwrando.

Gweithgaredd (15 munud): 

· Dysgwyr yn cael cyfarwyddiadau i adeiladu twr.
· Dysgwyr yn disgwyl am gyfarwyddiadau cyn cael dinistrio’r twr.
· Dysgwyr yn cymryd rhan i adeiladu’r twr ac yn gwrando ar gyfarwyddiadau ei gilydd.
Diwrnod 2:
Ffocws Datblygiad: 

· Datblygu geirfa

Gweithgaredd (30 munud) :
· Defnyddio bag teimlo, dysgwyr i ddewis eitem o’r bag teimlo ac yn ei enwi.
· Datblygu sgiliau ymhellach drwy ddisgrifio’r eitem.
· Dysgwyr eraill i ofyn cwestiynau am yr eitem.
	Ieithoedd, Llythrennedd a Chyfathrebu
Mae dysgwyr sy’n siarad ac yn ysgrifennu’n effeithiol yn barod i chwarae rhan lawn mewn bywyd a gwaith.

Siarad
· Gallaf ofyn ac ateb cwestiynau syml, a gallaf wneud ac ymateb i ddatganiadau syml ar bynciau cyfarwydd.


	Arweinydd i nodi unrhyw nodiadau/ sylwadau am y sesiynau yn y llyfr cyswllt â’r cartref.

	Wythnos 3
	Diwrnod: 1
Ffocws Datblygiad:
· Datblygu sgiliau sylw a gwrando.
Gweithgaredd (15 munud):
· Mynd am daith o amgylch yr ysgol yn gwrando a sylwi ar synau gwahanol.
· Trafod beth maen nhw’n weld/ glywed / teimlo / synhwyro / blasu (5 synnwyr) gan ddefnyddio brawddeg wedi’i fodelu gan yr arweinydd.
· Plant yn cymryd twrn yn gwneud y synau.

Diwrnod 2:
Ffocws Datblygiad: 

· Datblygu Iaith

Gweithgaredd (30 munud) :
· Cyflwyno’r cysyniad o fach a mawr.
· Arweinydd yn dangos dwy eitem, dysgwyr yn penderfynu pa eitem yw’r un bach a pha eitem yw’r un mawr.
· Dysgwyr yn dewis eitemau eu hunain ac yn penderfynu pa un sydd yn fach a pha un sydd yn fawr.
	Ieithoedd, Llythrennedd a Chyfathrebu
Mae dysgwyr sy’n siarad ac yn ysgrifennu’n effeithiol yn barod i chwarae rhan lawn mewn bywyd a gwaith.

Siarad
· Gallaf siarad yn glir, gan gyfleu ystyr i eraill drwy ddefnyddio ystumiau priodol.

	Arweinydd i nodi unrhyw nodiadau/ sylwadau am y sesiynau yn y llyfr cyswllt â’r cartref.

	Wythnos 4
	Diwrnod: 1
Ffocws Datblygiad:
· Datblygu sgiliau sylw a gwrando.

Gweithgaredd(15 munud):
· Cael ei gynnal yn yr awyr agored.
· Dysgwyr yn symud o gwmpas yn rhydd o amgylch yr ardal.
· Cloch yn cael ei ganu, dysgwyr yn gorfod rhewi i symudiad. 
Diwrnod 2:
Ffocws Datblygiad: 

· Datblygu geirfa

Gweithgaredd (30 munud) :
· Nifer o wahanol eitemau/ teganau/ lluniau i gael ar lawr y dosbarth yn amrywio o anifeiliaid, bwyd, dillad.
· Cael tair golygfa e.e. fferm, basged siopa a lein ddillad.
· Dysgwyr yn didoli’r eitemau i’r golygfeydd cywir gan enwi pob eitem a golygfa.
	Ieithoedd, Llythrennedd a Chyfathrebu
Mae dysgwyr sy’n gwrando ac yn darllen yn effeithiol yn barod i ddysgu drwy gydol eu hoes.

Gwrando
· Gallaf ddeall amrywiaeth o gwestiynau a cheisiadau am wybodaeth yn ymwneud â phynciau neu weithredoedd pob dydd.

	Cwblhau asesiad  canol hanner tymor.

Cofnodi lefel cyfredol pob dysgwr ym mhob agwedd, iaith, llythrennedd a chyfathrebu. 

Cymharu i weld os oes datblygiad yn un o’r agweddau.

Cofnodi camau nesaf ar gyfer y 3 wythnos nesaf i ddatblygu ymhellach. 

Penderfynu os oes angen cyfeirio at therapydd iaith a lleferydd.

Arweinydd i nodi unrhyw nodiadau/ sylwadau am y sesiynau yn y llyfr cyswllt â’r cartref.

	Wythnos 5
	Diwrnod: 1
Ffocws Datblygiad:
· Datblygu sgiliau sylw a gwrando.

Gweithgaredd(15 munud):
· Eistedd mewn cylch, arweinydd yn cwblhau cyfres o symudiadau e.e. curo dwylo, curo traed ar y llawr, chwifio dwylo ayyb.
· Addasu gweithgaredd drwy adael i’r dysgwyr ddewis symudiad, newid y symudiad yn gyson a chyfuno dau symudiad.

Diwrnod 2:
Ffocws Datblygiad: 

· Datblygu Iaith

Gweithgaredd (30 munud) :
· Darllen y llyfr ‘Beth Nesaf’
· Arweinydd yn darllen stori. Dysgwyr yn gorffen y stori gan ddychmygu beth sy’n dod nesaf.
· Defnyddio sefyllfaoedd amrywiol a dysgwyr yn dewis beth sy’n digwydd nesaf.
· Dangos lluniau amrywiol, dysgwyr yn disgrifio beth sy’n digwydd/beth sy’n digwydd nesaf.
	Ieithoedd, Llythrennedd a Chyfathrebu
Mae dysgwyr sy’n gwrando ac yn darllen yn effeithiol yn barod i ddysgu drwy gydol eu hoes.

Darllen
· Gallaf ofyn ac ateb cwestiynau am y testunau y byddaf yn eu clywed, eu gweld neu eu darllen.

	Arweinydd i nodi unrhyw nodiadau/ sylwadau am y sesiynau yn y llyfr cyswllt â’r cartref.

	Wythnos 6
	Diwrnod: 1
Ffocws Datblygiad:
· Datblygu sgiliau sylw a gwrando.

Gweithgaredd(15 munud):
· Gweithgaredd yn cael ei gynnal yn yr awyr agored.
· Nifer o eitemau wedi cael eu gwasgaru ar yr iard.
· Arweinydd yn rhoi cyfarwyddiadau i’r dysgwyr.
· Dysgwyr yn ôl yr eitemau gan ddilyn y cyfarwyddiadau e.e. dwy bêl, eitem goch ayyb.

Diwrnod 2:
Ffocws Datblygiad: 

· Datblygu geirfa

Gweithgaredd (30 munud) :
· Chwarae gêm ‘beth ydw i?’.
· Arweinydd yn cyflwyno eitem gan ei ddisgrifio.
· Dysgwyr yn cymryd twrn, yn rhoi amser i bob dysgwr gael tro.
· Dysgwyr yn dyfalu beth yw’r eitem.
· Datblygu gyda dysgwyr yn ceisio disgrifio’r eitem.

	Ieithoedd, Llythrennedd a Chyfathrebu
Mae dysgwyr sy’n siarad ac yn ysgrifennu’n effeithiol yn barod i chwarae rhan lawn mewn bywyd a gwaith.


Siarad
· Gallaf gymryd rhan mewn trafodaeth grŵp, gan gymryd tro a dangos dealltwriaeth o foesau sgwrsio.

	Arweinydd i nodi unrhyw nodiadau/ sylwadau am y sesiynau yn y llyfr cyswllt â’r cartref.

	Wythnos 7
	Diwrnod: 1
Ffocws Datblygiad:
· Datblygu sgiliau sylw a gwrando.

Gweithgaredd(15 munud):
· Arweinydd yn adrodd rhythmau cerddorol gan ddefnyddio offerynnau taro, ysgwyd.
· Dysgwyr i ail-adrodd y rhythm.
· Datblygu ymhellach drwy ddefnyddio rhythmau hir a byr.
· Defnyddio offerynnau amrywiol.

Diwrnod 2:
Ffocws Datblygiad: 

· Datblygu Iaith

Gweithgaredd (30 munud) :
· Canu caneuon a rhigymau ailadroddus fel grŵp.
· Ychwanegu symudiadau i gyd-fynd. 

	Ieithoedd, Llythrennedd a Chyfathrebu
Mae llenyddiaeth yn tanio’r dychymyg ac yn ysbrydoli creadigrwydd.

Deilliannau cyflawniad
· Gallaf wrando ar ganeuon, rhigymau, straeon a cherddi ac ymuno ynddynt.


	Cwblhau asesiad diwedd hanner tymor.

Cofnodi lefel cyfredol pob dysgwr ym mhob agwedd, iaith, llythrennedd a chyfathrebu. 

Gweld pa agweddau sydd angen datblygiad ym mhob dysgwr.
Penderfynu os oes angen cyfeirio at therapydd iaith a lleferydd.

Arweinydd i nodi unrhyw nodiadau/ sylwadau am y sesiynau yn y llyfr cyswllt â’r cartref.

Atodiadau
Atodiad 1:

Atodiad 2:

Dydd Llun, Rhagfyr 14eg 2020
Annwyl Riant,

Trafodwyd yn ein cyfarfod diwethaf y bydd Gruff yn derbyn ymyrraeth ar gyfer datblygu sgiliau ILlCh. Bydd yr ymyrraeth yn cychwyn ar Ddydd Llun, Ionawr 4ydd 2020 a fydd y cyfnod yn dod i ben Ddydd Gwener, Chwefror 19eg 2020.

Gofynnwn yn garedig i chi fel rhiant i barhau gydag ymarfer y gweithgareddau adref gyda Gruff. Yn ogystal, bydd llyfryn cyswllt cartref yn dod gartref gyda Gruff, a gofynnwn i chi edrych ac ymateb i’r llyfryn yn ddyddiol os gwelwch yn dda.

Diolch i chi am eich cydweithrediad,

Athrawes Ddosbarth y Meithrin.

Taflen Arsylwi laith, Llythrennedd a Chyfathrebu

Enw Disgybl: Dosbarth: Enw Asesydd:
Dyddiad Asesu: Ysgol: Asesiad: Dechrau Tymor / Hanner
Tymor/ Diwedd Tymor

Defnyddiwch y sesiwn gyfan i asesu’r dysgwr gan nodi unrhyw arsylwasau am
iaith, llythrenned neu chyfathrebu.

Canolbwyntio / Gwrando
Rhowch sylw at allu’r disgybl i reoli eu sgiliau canolbwyntio yn ystod y gweithgareddau.
Ystyriwch os oes angen cymorth arnynt er mwyn canolbwyntio yn briodol.

Addas ar gyfer oedran l:l

Is na disgwilir l:l

laith
Rhowch sylw ar y canlynol:

Agwedd laith Addas ar gyfer Is na disgwilir Angen Cymorth
oedran Ychwanegol

Geirfa

Defnydd o
frawddegau

Ymateb i
gwestiynau

Sylwadau:

Cyfathrebu

Pa mor aml mae’r disgybl yn cymryd cyfrifoldeb wrth gychwyn cyfathrebu:
Byth Anaml| Aml

Rhowch sylwadau ar:
Llafaredd
Rhuglder

Arall

Sylwadau Ychwanegol

Sut y byddwch yn disgrifio iaith, Ilythrennedd a chyfathrebu’r disgybl:

Addas ar gyfer Is na disgwilir Anabledd / ADY Angen asesiad
oedran. pellach.





